《九日禺中登沃洲放鹤峰南望天台诸山》
宋代·谢翱

镜面小蓬岛，入剡脱我骖。舍棹来沃洲，下岭见精蓝。

修眉浮天姥，天台在其南。良游爱九日，巾堕发不栉。

醉浮秋夕英，饥食决明实。远寻竺僧迹，俛仰千载陈。

狂呼许元度，王谢十八人。彷佛川谷应，草木皆冥冥。

便欲即之语，又疑物所冯。闭目游泰初，寥廓以为邻。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。